Enn ein lægðin skekur landið . Appelsínugul viðvörun er í gildi fyrir Suðurland , Faxaflóa , Breiðafjörð , Vestfirði og Strandir og Norðurland vestra frá kl. 12.00 og áfram og út allan morgundaginn en gul annars staðar . Veðurspáin fyrir Strandir og Norðurland vestra er þessi : „ Norðaustan , og síðar norðan , 18 - 25 , með vindhviðum yfir 40 m / s í vindstrengjum við fjöll . Snjókoma og skafrenningur með lélegu skyggni og ekkert ferðaveður . Hætta á foktjoni . Einnig er vert að nefna að það er nærri stórstreymt og vegna lágs loftþrýstings og áhlaðanda má búast við óvenju hárri sjávarstöðu á flóði . Einnig getur verið há öldhæð sumsstaðar við landið . “ Og fyrir Norðurland eystra : „ Norðaustan , og síðar norðan , 15 - 20 m / s með snjókomu og skafrenningi með lélegu skyggni og ekkert ferðaveður . Einnig er vert að nefna að það er nærri stórstreymt og vegna lágs loftþrýstings og áhlaðanda má búast við óvenju hárri sjávarstöðu á flóði . Einnig getur verið há öldhæð sumsstaðar við landið . “ Siglufjarðarvegur utan Fljóta er lokaður vegna snjóflóðahættu . Kl. 07.00 í morgun var hættustigi aflýst á Múlavegi en óvissustig sett á ; því var svo aflýst líka kl. 08.30 , en snjóflóðahætta er þó enn sögð möguleg . Enginn skólaakstur verður í Fjallabyggð í dag og því kennt eftir óveðursskipulagi . Kortið hér fyrir ofan miðar við stöðuna á komandi miðnætti .